  Майя Бывальцева Егит удмурт гожъясьёслэн бичетсы потоз куартолэзе Удмуртиын. Отчы шедёзы «Ингож» семинарэ пыриськисьёслэн ужъёссы. Дышетон ужрад ортчоз 8–9 оштолэзе «Дзержинец» лагерьын. «Удмуртия» агентстволы со сярысь ивортӥз семинарез радъясь Мария Векшина. «Дышетон семинаре 16 аресысен 25 аресозь 21 егит усточиос пыриськозы. Соос асьсэды эскеро кылбуран, проза, киносценарий гожтон удысын. Озьы ик ужрадэ лыктозы критикаен, берыктон ужен вырисьёс. Кылсярысь, Александра Шкляева мадьяр кылысь ужъёсты удмурт кылэ берыктэ, Лилия Юртаева — немец кылысь, Пичи Пургаысь егит журналистъёс — ӟуч кылысь. Возьмаськомы мукет мылкыд карисьёсты но. «Ингож» семинарын кутскись гожъясьёс быгатонлыкъёссэс волятон ласянь трос тодонлык басьтыны быгатозы», — вераз Мария Векшина. Кутскись гожъясьёсын кык нунал ӵоже ужалозы ас удысазы азинлыко ӧнерчиос. Соос пӧлын кылосбур тодосъя кандидат, литератураез эскерись Вера Пантелеева, кылосбур тодосъя кандидат, гожъясь Виктор Шибанов, журналистъёслэн огазеяськонзылэн ёзчиез, «Удмурт дунне» газетлэн валтӥсь редакторез Зинаида Рябинина, Удмуртиысь гожъясьёслэн огазеяськонзылэн ёзчиез Лия Малых, туала драматург Валерий Шергин, «Удмуртия» кун телерадиокомпаниысь режиссёр Ольга Айрапетян но мукетъёсыз. Озьы ик егит литераторъёс котырес ӝӧк сьӧрын пумиськозы Удмуртиысь тодмо гожъясьёсын, литератураез эскерисьёсын но критикъёсын. «Семинарлы йылпумъянъёсъя егит авторъёслэн ужъёсынызы альманах поттэмын луоз. Чакласькомы куартолэзе. Семинаре пыриськемъёслэн сяна, бичетэ пырозы мукет егит гожъясьёслэн но ужъёссы. Кылсярысь, Микаль Михайловлэн, Дарали Лелилэн. Нош киносценарийёсъя гужем вакчи фильмъёс пуктэмын луозы. Та ужез быдэстомы «Шунды» огазеяськонлэн «Синучкон» ӵектосэз улсын», — ивортӥз Мария Векшина. Семинарез радъяло «Удмурт дунне» газетлэн редакциез но удмурт егитъёслэн «Шунды» огазеяськонзы Удмуртиысь Йӧскалык политикая министерстволэн юрттэменыз. Тегъёс: егитъёс Удмуртия гожъясьёс  